45 meter. Eller højden på Rundetårn og så lige ti meter oveni. Det er de luftlag, man skal bevæge sig op i for at finde den scene, der i dagens indledning er indrettet til musiker Lars Lindbjerg fra Hobro. - Hvis ikke der var gelænder, så havde jeg det nok ikke så godt med det, fortæller Lars Lindbjerg til TV2 Nord. Det er taget på siloen på havnen i Hobro, der er valgt som placering til den noget usædvanlige scene. I fugleflugtslinje er siloen kun 400 meter, fra Lars Lindbjergs hus. - Jeg kigger på den hver dag, og så tænkte jeg: selvfølgelig skal koncerten være der, for så kan vi skabe en lyd, der kommer ud over hele byen. Efter at have set og hørt om baggårdskoncerter i blandt andet København og Aarhus fik Lars Lindberg idéen om, at der også skulle ske noget unikt i Hobro for at skabe smil i en hverdag langt fra den normale. Samtidig håber musikeren at kunne hjælpe byens detailhandel en smule. - Vi laver jo en indsamling til byens butikker, for de lider jo også her, som så mange andre steder i landet. 193 trin For at komme de 45 meter op til siloens tag skal 13 etager forceres. Den eneste vej er en meget lille og snoet trappe med hele 193 trin. - Man skal ikke gå tomhændet, så jeg har taget min guitar på ryggen. De tunge ting, dem lader jeg de unge om, griner Lars Linberg, mens han går de sidste trin op. Klokken 18.10 lørdag var der samlet 20.000 kroner ind som støtte til butikkerne i Hobro.

Referat:
Siloen på havnen i Hobro dannede lørdag eftermiddag ramme om en yderst spektakulær koncert. I 45 meters højde spillede en lokal musiker for hele byen.